Ifølge en psykolog og tidligere computerspiller kan de unge have svært ved at skelne mellem computerspillets verden og virkeligheden.

En 15-årig dreng er ved retten i Odense blevet idømt 30 dages betinget fængsel for at true med et skoleskyderi - i USA. Det skriver Fyens.dk

I juni skrev den 15-årige en række beskeder som kommentarer til youtube-videoer, hvor han truede med at gennemføre et skoleskyderi på Albany High School i Californien. Han skrev, at han havde flere våben.

- Jeg har allerede noget i retning af fem pistoler, jeg regner med at gøre det efter sommeren, skrev han blandt andet i en kommentar, og i en anden kommentar skrev han, at han havde tænkt sig at tage til den amerikanske skole for at øve sig.

- Jeg vil tage til den her skole, så jeg kan øve mig i (simulate, red.) at skyde bøller på min egen skole, skriver han.

Ransagede hos 15-årig

Det var californisk politi, der tippede dansk politi om truslerne. Her tog man truslerne så alvorligt, at man foretog en ransagning i den 15-åriges hjem i Rynkeby på Fyn, hvor man dog ikke fandt nogen våben.

Udover de 30 dages betinget fængsel skal den 15-årige også undergive sig eventuelle foranstaltninger fra Kerteminde Kommune. Den 15-årige erkendte i retten, at han havde skrevet truslerne, men at han ingen planer havde om at gennemføre dem.

I retten forklarede den 15-årige også, at han ikke havde nogen våben, og at de våben, han havde truet med, kun var nogle, han havde i computerspillet Counter-Strike.

- Der er enormt mange voldsomme spil, og nogle gange kan det være svært at skelne virkeligheden fra det virtuelle, sagde dommeren.

Forsvareren sagde efter retssagen til den 15-årige, at han nok ikke skal rejse til USA de første mange år.

Psykolog og tidligere spiller: Forældre oplever vredesudbrud

David Madsen, som er psykolog, selv tidligere computerspiller og Counter-Strike-spiller, driver i dag Dabeco, et behandlingscenter for computerspil- og onlineafhængighed.

- Det, vi ofte hører fra forældre, er, at de oplever nogle voldsomme vredesudbrud, særligt når den unge bliver bedt om at slukke computeren. Forældrene bliver kaldt de mest forfærdelige ting og kan slet ikke genkende deres børn, siger David Madsen.

Han forklarer, at de unge kan have svært ved at skelne mellem spillets verden og virkeligheden.

- Det skyldes, at der findes en jargon og en norm i de her spil, som er anderledes end i den virkelige verden. I computerspillene tillades et langt hårdere sprog end i den virkelige verden.

- Jargonen og normerne i spillenes verden er udformet af børn og unge, og det, der sker, er, at den unge har svært ved at skelne mellem spillets normer og virkelighedens normer, så de kommer på den måde til at overføre, hvad der er okay at sige i spillene, til virkeligheden, og det kan lyde meget hårdt, siger David Madsen.